b'\n_START_ARTICLE_\nBuldogas\n_START_SECTION_\nKilm\xc4\x97\n_START_PARAGRAPH_\nBuldogai Anglijoje prad\xc4\x97ti auginti XVIII am\xc5\xbeiaus prad\xc5\xbeioje. Anglijoje tokie \xc5\xa1unys buvo pla\xc4\x8diai naudojami med\xc5\xbeiokl\xc4\x97je ir \xc5\xbeaidyn\xc4\x97se. \xc5\xa0uo puldavo galing\xc4\x85 jaut\xc4\xaf, dantimis \xc4\xafsikabindavo \xc4\xaf snuk\xc4\xaf ir tampydavo tol, kol jautis netekdavo j\xc4\x97g\xc5\xb3. Tod\xc4\x97l juos ir pavadino  buldogais (angl. bulldogs \xe2\x80\x93 jau\xc4\x8di\xc5\xb3 \xc5\xa1unys). _NEWLINE_1835 metais Anglijos parlamentas pri\xc4\x97m\xc4\x97 \xc4\xafstatym\xc4\x85, draud\xc5\xbeiantis tokias kruvinas dvikovas. Pri\xc4\x97mus \xc4\xafstatym\xc4\x85, buldogai tapo nemadingi ir net \xc4\x97m\xc4\x97 nykti. Tik XIX am\xc5\xbeiuje jais v\xc4\x97l susidom\xc4\x97ta ir atnaujinta j\xc5\xb3 selekcija. _NEWLINE_\xc5\xa0iuolaikiniai amerikie\xc4\x8di\xc5\xb3 buldogai \xe2\x80\x93 jauna veisl\xc4\x97. Sp\xc4\x97jama, kad pirmieji buldogai \xc4\xaf Amerik\xc4\x85 atkeliavo su pirmaisiais naujakuriais i\xc5\xa1 Anglijos. Jie i\xc5\xa1liko ir buvo veisiami izoliuotai JAV pietini\xc5\xb3 valstij\xc5\xb3 fermose. Jie buvo nepakei\xc4\x8diami \xc5\xabkinink\xc5\xb3 pagalbininkai, pri\xc5\xbei\xc5\xabr\xc4\x97davo gyvuli\xc5\xb3 bandas, dalyvaudavo \xc5\xa1ern\xc5\xb3 med\xc5\xbeiokl\xc4\x97se, saugodavo \xc5\xabk\xc4\xaf. Visada ir visur \xc5\xa1ie \xc5\xa1unys i\xc5\xa1siskyr\xc4\x97 kaip puik\xc5\xabs sargai. _NEWLINE_Amerikie\xc4\x8di\xc5\xb3 buldogo veisl\xc4\x97 \xc5\xbeinoma tik nuo 1980 met\xc5\xb3 pabaigos, tuomet Amerikoje buvo vie\xc5\xa1ai pripa\xc5\xbeintas kaip puikus sargas ir \xc5\xa1uo kompanionas.\n_START_SECTION_\nI\xc5\xa1vaizda\n_START_PARAGRAPH_\nBuldogas \xe2\x80\x93 atleti\xc5\xa1kas, temperamentingas, tvirto k\xc5\xabno, labai i\xc5\xa1tvermingas ir patikimas \xc5\xa1uo. Patinai stambesni. D\xc4\x97l savo i\xc5\xa1skirtin\xc4\x97s i\xc5\xa1vaizdos ir darbini\xc5\xb3 savybi\xc5\xb3, buldogas gali b\xc5\xabti \xc5\xa1uo kompanionas ir darbinis \xc5\xa1uo. \xc5\xa0ios veisl\xc4\x97s niekada negalima painioti su visi\xc5\xa1kai skirtingom Staford\xc5\xa1yro terjero ir amerikie\xc4\x8di\xc5\xb3 pitbulterjero veisl\xc4\x97mis._NEWLINE_Amerikie\xc4\x8di\xc5\xb3 buldogai gali b\xc5\xabti visi\xc5\xa1kai balti arba su baltom d\xc4\x97m\xc4\x97m, tur\xc4\x97ti vis\xc5\xb3 tigrini\xc5\xb3 atspalvi\xc5\xb3, b\xc5\xabti rausvai geltoni, rudi. Visi\xc5\xa1kai juodi ar su juodomis smulkiomis \xc5\xbeym\xc4\x97mis neleistini. _NEWLINE_Kailis yra trumpas, ne ilgesnis nei 2,5 cm, nuo \xc5\xa1velnaus iki \xc5\xa1iurk\xc5\xa1taus. Ilgas, banguotas kailis neleistinas._NEWLINE_Galva santykinai didel\xc4\x97 ir plati bendros strukt\xc5\xabros ir k\xc5\xabno at\xc5\xbevilgiu, plok\xc5\xa1\xc4\x8dia (tai suteikia jai kvadratin\xc4\x99 form\xc4\x85). Tarp aki\xc5\xb3 ry\xc5\xa1ki duobel\xc4\x97 (vaga). Galva raumeninga, atsiki\xc5\xa1usiais skruostais._NEWLINE_Akys apvalios formos, vidutinio didumo, pla\xc4\x8diai i\xc5\xa1d\xc4\x97stytos. Geriausiai vertinamos juodos ar tamsiai rudos. Kitos spalvos leistinos. Teikiama pirmenyb\xc4\x97 juodiems pigmentiniams apvadams aplink akis._NEWLINE_Buldogo galingas raumeningas \xc5\xbeandikaulis, demonstruojantis didel\xc4\x99 j\xc4\x97g\xc4\x85. L\xc5\xabpos storos, bet nenukarusios. Teikiama pirmenyb\xc4\x97 juodo pigmento l\xc5\xabp\xc5\xb3 apkra\xc5\xa1tavimui. Dant\xc5\xb3 kiekis 42-44. Standartas neleid\xc5\xbeia, kai \xc5\xa1uniui u\xc5\xbesi\xc4\x8diaupus matyti dantys._NEWLINE_Nosis juodos spalvos arba ruda ir pilka. K\xc5\xabno spalvos ar rausva nosis neleistina._NEWLINE_Ausys vidutinio dyd\xc5\xbeio, nuleistos pirmyn arba ro\xc5\xbe\xc4\x97s \xc5\xbeiedlapio formos. Kirptos ausys leistinos._NEWLINE_Kaklas ypa\xc4\x8d raumeningas, vidutinio ilgio. Kaklas siaur\xc4\x97ja nuo pe\xc4\x8di\xc5\xb3 link galvos ir gali b\xc5\xabti \xc5\xa1iek tiek lenktas. Pe\xc4\x8diai raumeningi su pla\xc4\x8diomis ment\xc4\x97mis, kurios sukuria didel\xc4\x97s j\xc4\x97gos \xc4\xafsp\xc5\xabd\xc4\xaf. _NEWLINE_Uodega stora ties pagrindu ir plon\xc4\x97janti \xc4\xaf gal\xc4\x85. Ramyb\xc4\x97s b\xc5\xabsenoje tur\xc4\x97t\xc5\xb3 siekti kulno s\xc4\x85nar\xc4\xaf. Kirpta uodega leistina. Uodegos galas neturi u\xc5\xbesiriesti \xc5\xbeiedu._NEWLINE_Letenos vidutinio dyd\xc5\xbeio su glaud\xc5\xbeiai suspaustais pir\xc5\xa1tais. Tr\xc5\xabkumu laikomos letenos su pla\xc4\x8diai prask\xc4\x97stais pir\xc5\xa1tais, tarp kuri\xc5\xb3 matosi tarpai._NEWLINE_Eisena sunki, atitinka k\xc5\xabno sud\xc4\x97jim\xc4\x85: \xc5\xa1uo eina trumpais ir greitais \xc5\xbeingsniais, remiasi pir\xc5\xa1t\xc5\xb3 galais, o u\xc5\xbepakalines kojas kelia neauk\xc5\xa1tai, tarsi plaukdamas. B\xc4\x97ga smulkia ris\xc4\x8dia._NEWLINE_Daug ma\xc5\xbeesnis yra pranc\xc5\xabz\xc5\xb3 buldogas (sveria iki 14 kg).\n_START_SECTION_\nSveikata\n_START_PARAGRAPH_\nKaip ir bet kuri kita veisl\xc4\x97, turi problem\xc5\xb3, susijusi\xc5\xb3 su sveikata. Pavyzd\xc5\xbeiui: displazija, \xc5\xbevairumas, kurtumas, \xc5\xa1irdies padid\xc4\x97jimas, odos alergijos. Daugelis buldog\xc5\xb3 gali tur\xc4\x97ti kv\xc4\x97pavimo problem\xc5\xb3 d\xc4\x97l trumpo snukio.\n_START_SECTION_\nElgesys ir charakteris\n_START_PARAGRAPH_\nBuldogai \xe2\x80\x93 \xc5\xa1unys, tinkantys toli gra\xc5\xbeu ne visiems. Jiems reikia supratimo ir meil\xc4\x97s, u\xc5\xbe kuri\xc4\x85 atsako prisiri\xc5\xa1imu ir draugyste. Tam tikras buldogo nepasitik\xc4\x97jimas \xc5\xbemon\xc4\x97mis ir dominavimas prie\xc5\xa1 kitus \xc5\xa1unis leistinas. \xc4\xaeprastai buldogas n\xc4\x97ra nei per bailus, nei per agresyvus \xc5\xbemoni\xc5\xb3 ir kit\xc5\xb3 \xc5\xa1un\xc5\xb3 at\xc5\xbevilgiu, nors pasitaiko ir per agresyvi\xc5\xb3, ir per ma\xc5\xbeai temperamenting\xc5\xb3 \xc5\xa1un\xc5\xb3. D\xc4\x97l savo i\xc5\xa1skirtin\xc4\x97s i\xc5\xa1vaizdos ir darbini\xc5\xb3 savybi\xc5\xb3, buldogas gali b\xc5\xabti \xc5\xa1uo kompanionas ir darbinis \xc5\xa1uo._NEWLINE_Lengvai dresuojamas. _NEWLINE_Buldogai ma\xc5\xbeai loja, pirmenyb\xc4\x99 teikdami tyliam puolimui. \xc5\xa0ios veisl\xc4\x97s i\xc5\xa1skirtin\xc4\x97 savyb\xc4\x97 - ne\xc4\xaftik\xc4\x97tina i\xc5\xa1tikimyb\xc4\x97 \xc5\xa1eimininkui. \xc5\xa0is \xc5\xa1uo gali paaukoti savo gyvyb\xc4\x99 gindamas bet kur\xc4\xaf savo \xe2\x80\x9e\xc5\xa1eimos\xe2\x80\x9c nar\xc4\xaf. Jie jautr\xc5\xabs ir supratingi ma\xc5\xbeiems vaikams.'